OPPDRAG BYGG EI KYRKJE

Tidsramme: Minst 20 minutt

Kva er ei kyrkje? Kva må vere med? Må ei kyrkje sjå ut på ein spesiell måte? Korleis ser drøymekyrkja di ut? Og kva finst i ho? Dette kan det vere interessant å finne ut av saman. Gjennom dette oppdraget skal tårnagentane få designe si eiga kyrkje. Til slutt kan ein sjå på kyrkjene som er blitt designa, og snakke om dei vala tårnagentane har gjort.

Denne oppgåva kan vere fin å gjere etter at kyrkjerommet og inventaret er utforska.

# Gruppearbeid

Del agentane inn i grupper, og del ut teiknesaker og eventuelt byggjematerialar. Det kan vere lego, byggjeklossar, pappkasser, limstift, tusjar, hyssing, plastfolie osv.

Gi denne oppgåva:

Dersom det ikkje fanst noka kyrkje her no, korleis ville de ha bygd ei, korleis hadde den kyrkja sett ut? Kva hadde vore med? Bruk 20 minutt på å teikne [og byggje] dykkar eiga kyrkje.

*Her er det viktig at oppgåva blir gitt mest mogleg ope. Ikkje kom med avgrensande spørsmål, som «Skal de ha kyrkjebenker eller stolar?», men spør heller: «Skal ein stå?», «Skal ein sitje?», «Skal ein liggje?», «Skal ein vere i rørsle?»*

# Oppsummerande samtale

La kvar gruppe få presentere si kyrkje. Still undrande spørsmål ved det som er særmerkt.

De kan ha ein oppsummerande samtale om kva som må til for å kunne kalle noko ei kyrkje:

* Må det vere kyrkjetårn?
* Må det vere orgel?
* Må det vere preikestol? Lesepult?
* Må det vere kyrkjebenker? Stolar?
* Må det vere alter? Alterring?
* Må det vere ein kross i kyrkja?
* Kan ein ha kyrkje i ein gymsal? I eit basseng? Kvifor, eller kvifor ikkje?